206 cm pikk ja ligi 200 kg kaaluv islandlane Hafthor Julius Björnsson, keda tuntakse kui populaarse telesarja "Troonide mäng" tegelast Gregor "Mägi" Clegane, võitis nädalavahetusel Filipiinidel Manilas rammumeeste võistluse Worlds Strongest Man.
Kahel varasemal aastal oli ta samal võistluse jäänud teiseks. Seekord võitis ta ülekaalukalt oma kvalifikatsioonigrupi ning sai finaalis alavõidud kangi tõstmises ja raskuste kandmises etteantud rajal.
Kokku teenis Björnsson 51,5 punkti, edestades 5,5 punktiga poolakat Mateusz Kieliszkowskit ning 6,5 silmaga võistluse neljakordset tšempioni Brian Shaw'd.
Maailma Tugevaima Mehe tiitlile on Björnsson võistlemas käinud alates 2011. aastast ning 2012. aastast on ta alati esikolmikus lõpetanud.